過新息留示鄉人任師中
作者：蘇軾
朝代：宋

paragraphs: 昔年嘗羨任夫子，卜居新息臨淮水。
怪君便爾忘故鄉，稻熟魚肥信清美。
竹陂雁起天爲黑，桐柏烟橫山半紫。
知君坐受兒女困，悔不先歸弄清泚。
塵埃我亦失收身，此行蹭蹬尤可鄙。
寄食方將依白足，附書未免煩黄耳。
往雖不及來有年，詔恩倘許歸田里。
却下關山入蔡州，爲買烏犍三百尾。